নেপালে রাজনৈতিক অস্থিরতা, স্বরাষ্ট্রমন্ত্রীর পর এবার কৃষিমন্ত্রীর পদত্যাগ

ওয়েব ডেস্ক: সোশ্যাল মিডিয়া প্ল্যাটফর্ম নিয়ে জারি হওয়া নিষেধাজ্ঞা (Social Media Ban in Nepal) প্রত্যাহারের পরও শান্তি ফেরেনি নেপালে (Nepal)। রাজনৈতিক অস্থিরতা বেড়েই চলেছে। কয়েকদিন আগে পদত্যাগ করেছিলেন নেপালের স্বরাষ্ট্রমন্ত্রী। এবার পদত্যাগ করলেন কৃষিমন্ত্রী রামনাথ অধিকারী (Ramnath Adhikari)।

সরকারের ভিতরে টানাপোড়েন, জনঅসন্তোষ ও বিরোধী চাপ ক্রমশ বাড়ছে। বিশেষজ্ঞদের মতে, টানা পদত্যাগের ঘটনায় প্রধানমন্ত্রীর নেতৃত্বাধীন সরকারের ওপর আরও অনিশ্চয়তার ছায়া ঘনিয়ে এসেছে। এদিকে, কৃষিমন্ত্রীর পদত্যাগের ফলে গ্রামীণ অর্থনীতি ও কৃষিনির্ভর প্রকল্পগুলির ওপরও প্রভাব পড়তে পারে বলে আশঙ্কা প্রকাশ করেছেন অনেকে।

আরও পড়ুন: চাপের মুখে সোশ্যাল মিডিয়ার উপর থেকে নিষেধাজ্ঞা প্রত্যাহার নেপালে

রাজনৈতিক মহল মনে করছে, সোশ্যাল মিডিয়ায় নিষেধাজ্ঞা জারি ও পরবর্তী সময়ে তা প্রত্যাহারের সিদ্ধান্তেই মূলত চাপে পড়েছে সরকার। সাধারণ মানুষ থেকে তরুণ প্রজন্ম, সকলে প্রতিবাদে সামিল হওয়ায় সরকারের জনপ্রিয়তা বড় ধাক্কা খেয়েছে। একের পর এক মন্ত্রীর পদত্যাগে বিরোধীরা নতুন করে সরব হয়েছে এবং দ্রুত নয়া নেতৃত্ব গঠনের দাবি তুলেছে। পরিস্থিতি কোন দিকে মোড় নেবে এখন তাই নজর গোটা দক্ষিণ এশিয়ার।